# Latvijas Kausā 2018 triumfē Aparjodi un brāļi Šici

17. novembrī Siguldas Bobsleja un kamaniņu sporta trasē norisinājās 2018. gada Latvijas Kauss kamaniņu sportā. Dāmu un vīru konkurencē uzvaru izcīnīja māsa un brālis Kendija un Kristers Aparjodi, bet divvietīgo ekipāžu konkurencē labākie Andris un Juris Šici.

K. Aparjode rādīja pārliecinošu sniegumu abos braucienos (1:24.965), esot nedaudz lēnāka startā, tomēr finišā uzrādot pirmo laiku. Otrā vieta Elīzai Caucei (1:25.134), kura pārliecinoši labākā startā abos braucienos, taču pašā trases beigu daļā piekāpās K. Aparjodei. Bronza Ullai Zirnei (1:25.761), kura startā uzrādīja sliktākos laikus no visām septiņām startējušajām dalībniecēm, taču trasē spēja zaudēto atgūt.

“Trasē veicās labi, protams, bija mazas kļūdiņas, pirmajā braucienā mazliet trases augšdaļā, bet otrajā 16. virāžā iegāju par vēlu. Šosezon esmu krietni pielikusi startā, tas ļoti priecē, un līdz ar to trases augšdaļā laiks ir daudz, daudz labāks nekā tas bija pagājušajā sezonā. Tas arī rezultējas daudz labākā finiša laikā,” komentē K. Aparjode, kura šogad treniņos uzrāda lieliskus rezultātus.

Vīru konkurencē pārliecinoši labākais pirmajā braucienā bija K. Aparjods, kurš otrajā braucienā uzrādīja par vairāk kā trīs sekundes desmitdaļām sliktāku laiku, tomēr ar to pietika, lai nodrošinātu uzvaru divu braucienu summā (1:37.643). Sudrabs Rikam Kristenam Rozītim (1:37.780), bet bronza Ināram Kivleniekam (1:38.003).

Divvietīgo ekipāžu konkurencē nepārspēti abos braucienos palika brāļi Andris un Juris Šici (1:24.730), otrā vieta Oskaram Gudramovičam/Pēterim Kalniņam (1:25.046), bet bronza Kristenam Putinam/Imantam Marcinkēvičam (1:25.181).

Junioru meiteņu konkurencē uzvara Elīnai Ievai Vītolai, sudrabs Andai Upītei, bet bronza “Prezidenta kausa 2018” uzvarētājai Sigitai Bērziņai.

Starp jauniešiem A labākais abos braucienos un arī summā bija Gints Bērziņš, otrais Lūkass Krasts, bet trešais Eduards Ševics-Mikeļševics. Starp jaunietēm A uzvara Martai Zukulei, sudrabs Zanei Kalumai, bet bronza Justīnei Maskalei. Jauniešu A divvietīgo ekipāžu konkurencē labākie Kaspars Rinks/Andris Ardis Liepiņš, otrie Roberts Martišs/ Artūrs Jelagins, bet trešie Valts Pavlovs/Oskars Bondarenko. Meiteņu divvietīgo ekipāžu konkurencē uzvara Viktorijai Ziediņai/Selīnai Elizabetei Zvilnai, kurām puišu konkurencē otrais labākais laiks divu braucienu summā.

Jauniešu B konkurencē uzvara Gustavam Krastam, sudrabs Vitālijam Jegorovam, bronza Arkādijam Skleinovam, bet meiteņu B konkurencē pirmā Selīna Elizabete Zvilna, otrā Marta Robežniece, trešā Paula Boķe. Starp jauniešiem C labākais Rūdis Kūkojs.

Pieaugušo izlase jau svētdien, 18. novembrī, dosies uz Insbruku, Austriju, kur pēc nedēļas startēs 2018./2019. gada sezonas pirmajā Viessmann Pasaules kausa posmā.